О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ ПРОТОКОЛА

Споразум између Владе Републике Србије и Владе Републике Француске о сарадњи у области спровођења приоритетних пројеката у Републици Србији, закључен је у Београду, 26. новембра 2020. године и анексиран 30. марта 2021. године.

Овим међувладиним споразумом дефинисано да је Пројекат вођења опште аутоматизације управљања српском електродистрибутивном мрежом, односно аутоматизација електродистрибутивне мреже средњег напона у Републици Србији као један од приоритетних пројеката за сарадњу две државе.

Како је претходно дефинисано међувладиним споразумом, Финансијским протоколом између Владе Републике Србије и Владе Републике Француске о сарадњи у области финансирања увођења опште аутоматизације управљања електродистрибутивном мрежом у Републици Србији (у даљем тексту: „Финансијски протоколˮ) се такође одређује да Влада Републике Француске одобрава Влади Републике Србије финансијску подршку за увођење опште аутоматизације управљања електродистрибутивном мрежом у Републици Србији (у даљем тексту: „Пројекатˮ), као и за удружену помоћ у вођењу и реализацији Пројекта уз учешће „Електродистрибуција Србије” д.о.о. Београд, предузећа у државном власништву.

Финансијском подршком у висини од максимално 121.500.000 eвра (сто двадесет један милион пет стотина хиљада евра), финансира се реализација Пројекта и треба је користити за финансирање:

- куповине, у Француској, француских роба и услуга, за које су одговорни француски добављачи;

- куповине српских или роба и услуга из трећих земаља, у вредности до највише 50% (педесет процената) износа те подршке, при чему су француски добављачи одговорни за извршење уговора и под условом да француска државна подршка трошковима везаним за куповину српских или роба и услуга из трећих земаља не прелази 50% (педесет процената) вредности уговора о извозу, као што је утврђено у Аранжману Организације за економску сарадњу и развој (ОЕЦД).

Француски добављачи, чији се уговор финасира у оквиру Финансијског протокола (у даљем тексту „Уговорˮ), бирају се у складу са законодавством Републике Србије, узимајући у обзир члан 7. Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији потписаног 26. новембра 2020. године и његовог Анекса потписаног 30. марта 2021. године.

За прикључени уговор о увођењу опште аутоматизације управљања електродистрибутивном мрежом у Републици Србији стичу се права на повлачење из зајма француског Трезора и банкарског кредита у висини од 20,04% односно 79,96% вредности уговора који се финансира у складу са Финансијским протоколом, као и евентуално на премије ризика, ако предузеће у државном власништу „Електродистрибуција Србије” д.о.о. Београд и Влада Републике Србије траже њихово финансирање и ако тај захтев прихватe Влада Републике Француске и укључене банке.

Законом о буџету Републике Србије за 2023. годину („Службени гласник РСˮ, бр. 138/22 и 75/23) предвиђено је задуживање код страних влада и фондова, односно код Републике Француске – Трезор за Пројекат аутоматизације средњенапонске дистрибутивне мреже у износу до 24.348.272 евра, као и издавање гаранције Републике Србије по задужењу „Електродистрибуција Србијеˮ д.о.о. Београд – Пројекат аутоматизације средњенапонске дистрибутивне мреже у износу до 97.151.728 евра.

Уговор за Пројекат аутоматизација и модернизација дистрибутивне електроенергетске мреже, потписан је 16. јуна 2023. године између „Електродистрибуција Србије” д.о.о. Београд и Schneider Electric France, Schneider Electric Србија д.о.о. и Schneider Electric д.о.о. за електроенергетски инжењеринг Нови Сад у вредности од 140 милиона евра, који ће бити финансиран уз финансијску подршку која се предвиђа предметним финансијским протоколом.

Додатно, Влада је Закључком 05 Број: 48-8397/2023-1 од 14. септембра 2023. године усвојила текст Финансијског протокола између Владе Републике Србије и Владе Републике Француске о сарадњи у области финансирања увођења опште аутоматизације управљања електродистрибутивном мрежом у Републици Србији и овластила лица за потписивање предметног финансијског протокола.

На основу наведеног закључка Владе, овлашћена лица су дана 22. септембра 2023. године потписала Финансијски протокол.

Након потписивања Финансијског протокола, уследиће преговори и закључивање уговора о кредиту између Bpifrance Assurance Export (Дирекција за институционалне активности), која наступа у име и за рачун Владе Републике Француске и зајмопримца, Министарства финансија Републике Србије.

Такође, „Електродистрибуција Србије” д.о.о. Београд ће са изабраним пословним банкама закључити уговор о кредиту који ће осигуран од стране Bpifrance Assurance Export уз гаранцију Републике Србије.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Финансијског протокола између Владе Републике Србије и Владе Републике Француске о сарадњи у области финансирања увођења опште аутоматизације управљања електродистрибутивном мрежом у Републици Србији, сачињеног у Београду, 22. септембра 2023. године.

Одредба члана 2. овог закона садржи текст Финансијског протокола између Владе Републике Србије и Владе Републике Француске о сарадњи у области финансирања увођења опште аутоматизације управљања електродистрибутивном мрежом у Републици Србији, у оригиналу на српском језику.

Одредбом члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона није потребно обезбедити средства из буџета Републике Србије.